Spá mesta hagvexti frá hruni á þessu ári „ Vænta má að hagvöxtur verði 3,6% á yfirstandandi ári og á því næsta , “ segir í tilkynningu frá Alþýðusambandi Íslands . „ Gangi spáin eftir mun hagvöxtur á þessu ári verða með því mesta sem mælst hefur frá hruni . Vöxtur landsframleiðslunnar skýrist af umtalsverðum vexti innlendrar eftirspurnar , þar sem vænta má bæði vaxandi neyslu heimilanna en einnig aukinna fjárfestinga . Þannig má áætla að þjóðarútgjöld aukist að jafnaði um 4,7% á ári yfir spátímann . “ ASÍ áætlar að fjárhagur heimilanna hafi vænkast , sem kemur fram í vaxandi neyslu , en hagdeild áætlar að einkaneysla aukist um 3,7% á þessu ári , um 3,5% á næsta ári og 3,2% árið 2017 . Hraður vöxtur einkaneyslunnar skýrist af hækkun launa , jákvæðri þróun á vinnumarkaði auk skulda - og skattalækkunaraðgerða stjórnvalda . „ Útlit er fyrir þó nokkurn vöxt fjárfestinga á spátímanum og gangi spáin eftir má áætla að fjármunamyndun nemi um 20,7% af vergri landsframleiðslu í lok árs 2017 og verði þannig nærri sögulegu meðaltali . Vöxtur fjárfestinga skýrist að mestu af fjárfestingu atvinnuveganna , bæði almennri fjárfestingu auk stórra verkefna í stóriðju . Þar má t.d. nefna kísilmálmframleiðslu . Þannig er búist við að fjárfestingar aukist árlega um 16% á árunum 2015 og 2016 en vöxturinn verði öllu hægari árið 2017 eða um 7,3% . Umtalsverð aukning í byggingu íbúða styður við vöxt fjármunamyndunar en þrátt fyrir þann vöxt er fjárfesting í íbúðum enn sögulega lítil og aukning framboðs ekki nægjanleg til að vega upp á móti vaxandi eftirspurn . Fyrirséð er því að húsnæðisverð komi til með að hækka á næstu árum . Töluverð óvissa er til staðar um framvindu efnahagsmála og þá sérstaklega varðandi þróun verðbólgu en verðbólguhorfur hafa versnað undanfarin misseri . Sú þróun er ekki að öllu óvænt í ljósi þess hvernig innlend eftirspurn og laun hjá hinu opinbera hafa þróast og því hætta á að gengisstöðugleiki og mikil lækkun á olíuverði hafi einungis veitt skammgóðan vermi . Forsætisráðherra hefur boðað að stór skref verði stigin í losun fjármagnshafta á komandi mánuðum , auk þess sem kjarasamningar stórra hópa eru lausir . Enn fremur ýtir þróun húsnæðisverðs undir hækkun verðlags og telur hagdeildin líklegt að verðbólga verði komin yfir markmið Seðlabankans á þessu ári og kunni að vera nokkuð há á spátímanum , 3,5% á næsta ári og 3,4% árið 2017 .